Netcare wil glo honderde werkers aflêNetcare Die privaat hospitaalgroep Netcare is glo van voornemens om honderde werkers binne die volgende twee maande by verskeie hospitale af te lê. Ramasela Mokonyama, groepsbestuurder van arbeidsverhoudinge by Netcare, het in ŉ verklaring bevestig dat die maatskappy onlangs ŉ artikel 189-kennisgewing uitgereik het om met konsultasies te begin oor die voorgestelde strukturele hersiening binne sy hospitaal-afdeling. Die kennisgewing is aan verteenwoordigende vakbonde en werknemers in die hospitaal-afdeling, wat moontlik hierdeur geraak mag word, gestuur. “Altesaam 516 Netcare-werknemers het ŉ brief ontvang dat die maatskappy van voornemens is om die voorwaardes van hul indiensneming te hersien, maar die meeste werknemers wat dié kennisgewing ontvang het, sal gekonsulteer word oor voorgestelde wysigings aan hul bestaande werksure of poste,” het Mokonyama bygevoeg. “Die getal persone wat afgelê gaan word, sal na verwagting nie meer as 0.7% verteenwoordig van die 20 000 persone wat in diens van Netcare staan nie. Ons wil graag geskikte alternatiewe vir die betrokke persone vind.” Volgens Mokonyama volg dit ná sorgvuldige assessering deur die maatskappy van eksterne invloede insluitend huidige en verwagte marktoestande en die hospitaal-afdeling se huidige indiensneming- en sakeprosesse. “Die proses het nou eers begin en Netcare en die vakbonde het ooreengekom om die KVBA te nader vir die konsultasieproses.” Die vakbond Denosa, wat verpleegpersoneel verteenwoordig, het vroeër in ŉ verklaring gesê Netcare is van plan om “honderde personeellede af te lê”. “Dié uitlating is ietwat misleidend en verwarrend, aangesien geen verpleegsters, wat pasiëntsorg verskaf, deel vorm van die hersiening nie. Dit word beperk tot personeel wat in ander kategorieë aangestel is.” Mokonyama het bygevoeg Netcare en Denosa het vandeesweek met jaarlikse salarisonderhandelinge begin. “Denosa se aanvanklike eise strek tussen 10% en 20%, ondanks hul verwysing na die inflasiekoers as 5.2%.” Simon Hlungwani, president van Denosa, het gesê die afleggingskennisgewing volg ŉ maand ná die maatskappy goeie winste aangekondig het en ŉ spesiale dividend van 40c per aandeel verklaar het. Die dividend kom bykomend tot ŉ gewone dividend van 60c per aandeel. “Denosa is sterk gekant teen hierdie voortydige skuif deur Netcare, wie se winste in November is te danke aan die harde werk van dieselfde werkers wat nou afgelê kan word.”